[pic] | KOMISIJA EVROPSKIH SKUPNOSTI |

Bruselj, 08.02.2006

COM (2006) 40 konč.

SPOROČILO KOMISIJE

ČETRTO NACIONALNO POROČILO EVROPSKE SKUPNOSTI OKVIRNI KONVENCIJI ZDRUŽENIH NARODOV O PODNEBNIH SPREMEMBAH

(poročilo, ki ga zahteva člen 12 Okvirne konvencije Združenih narodov o spremembi podnebja){SEC(2006 138}

Kazalo

1. Povzetek 3

1.1. Nacionalne okoliščine 4

1.2. Popis toplogrednih plinov 4

1.3. Politike in ukrepi 4

1.4. Predvidevanja 5

1.5. Ocena ogroženosti, vplivi podnebnih sprememb in prilagoditveni ukrepi 5

1.6. Raziskave in sistematična opazovanja 6

1.7. Finančni viri in prenos tehnologije 6

1.8. Izobraževanje, usposabljanje in ozaveščanje javnosti 6

POVZETEK

Četrto nacionalno poročilo Evropske skupnosti, pripravljeno v skladu s členom 12 okvirne konvencije Združenih narodov o podnebnih razmerah (UNFCCC). [1]

Evropska unija si s svojimi 25 državami članicami že vrsto let zelo prizadeva spopasti se s podnebnimi spremembami, čeprav povzroča le 14 % svetovnih emisij toplogrednih plinov. Trdno domače oblikovanje politike pomaga EU pri njeni zavezi, da daje vzgled s celovitim paketom politik in zakonodajnih ukrepov na ravni EU, ki je bil uveden z Evropskim programom o podnebnih spremembah (ECCP). Vsaka država članica tudi vzpostavi vrsto nadaljnjih domačih dejavnosti, o katerih se je razpravljalo v njihovih lastnih poročilih. ECCP sega v številne sektorje gospodarstva, pri katerih opredeljuje politike, ki so pomembne za gospodinjski, industrijski, gospodarski in prometni sektor.

Podnebna politika EU se ne bo končala v letu 2012. Številne politike EU, ki so že vzpostavljene, bodo imele pomemben vpliv po prvem ciljnem obdobju Kjotskega protokola. Sistem trgovanja z emisijami toplogrednih plinov EU se bo po letu 2012 nadaljeval. Druga faza Evropskega programa o podnebnih spremembah se je začela izvajati v oktobru 2005 in bo vsebovala zajem in shranjevanje ogljika, potniški cestni promet, letalstvo in strategije za prilagoditev učinkom podnebnih sprememb. Te politike zagotavljajo močne, dolgoročne signale industriji, vladam držav članic in širši mednarodni skupnosti, da se EU zavezuje spoprijeti se s podnebnimi spremembami ter od vseh svojih institucij, podjetij in državljanov pričakuje, da prispevajo svoj del.

Evropska komisija se zavezuje izvajati te ukrepe za boj proti podnebnim spremembam ter hkrati upošteva vplive na gospodarski razvoj EU in dobro počutje njenih državljanov. Komisija bo pregledala napredek in proučila nove ukrepe za sistematično uporabo stroškovno učinkovitih možnosti za zmanjševanje emisij v sinergiji z Lizbonsko strategijo[2].

Evropska komisija je predlagala strategijo nadaljnjega ukrepanja po letu 2012, ki poudarja potrebo po širšem sodelovanju držav in sektorjev, razvoj nizkoogljičnih tehnologij, nadaljnjo in razširjeno uporabo tržno usmerjenih instrumentov ter potrebo po prilagoditvi neizogibnim učinkom podnebnih sprememb.

EU tudi mednarodno sodeluje, da bi državam izven Unije pomagala zmanjšati njihove emisije toplogrednih plinov. Trenutno sodeluje z državami po vsem svetu, ki jim pomaga pri uvajanju obnovljivih virov energije in izboljševanju energetske učinkovitosti, zaradi izboljšanja kakovosti življenja in trajnostnega razvoja. EU zagotavlja finančno podporo programom, med katerimi so tudi uporaba sončne energije za zagotavljanje čiste pitne vode v Sahelu, izboljšano energetsko učinkovitost in uporabo obnovljivih virov energije na Kitajskem, projekte pogozdovanja za ustvarjanje dohodkov z mehanizmom čistega razvoja v Južni Ameriki in krepitev institucionalnih zmogljivosti pri podnebnih spremembah v Indiji.

EU je že dosegla velik napredek. Nadaljnji napredek je odvisen od tega, kako hitro in temeljito bodo države članice izvajale pravne akte Skupnosti in domače ukrepe. Napovedi za države članice EU-15 kažejo, da so cilji Kjota dosegljivi, če države članice izvajajo načrtovane dodatne domače ukrepe in uporabljajo prožne mehanizme.

Izpolnjevanje obveznosti Kjota ne pomeni konca prizadevanj EU. EU zagovarja globlje posege v zmanjševanje emisije v naslednjih desetletjih, da bi dosegli ustavitev svetovnih podnebnih sprememb. EU se zavezuje, da bo prevzela svoj pravičen delež svetovnih prizadevanj za zmanjšanje človekovega poseganja v podnebni sistem.

Nacionalne okoliščine

- Institucionalni sistem EU je edinstven, kjer 25 držav članic prenese suverenost v nekaterih zadevah na neodvisne institucije.

- Bruto domači proizvod (BDP) EU-15 je realno narasel za 18 % od leta 1995 do leta 2002 (povprečni letni prirastek preko 2 %), s stalnim pritiskom na misije toplogrednih plinov.

- Energetska intenzivnost se znatno zmanjšuje od leta 1990.

- Obnovljiva energija trenutno znaša 6 % energetske zaloge in se bo v naslednjih nekaj letih predvidoma znatno povišala.

- Raba kmetijskih zemljišč upada, gozdne površine se postopoma povečujejo.

Popis toplogrednih plinov

- V letih od 1990 do 2003 so se emisije toplogrednih plinov v EU-25 (brez rabe kmetijskih zemljišč in gozdarstva) zmanjšale za več kot 5 %. V EU-15 so se zmanjšale za skoraj 2 % v enakem obdobju.

- V zadnjih petih let je bilo emisij v EU-15 v povprečju skoraj 3 % manj kot leta 1990.

- Emisije ogljikovega dioksida (CO2) in drugih toplogrednih plinov so narasle za 1,3 % v EU-15 v letu 2003 v primerjavi z letom 2002. To je predvsem posledica večje porabe premoga za proizvodnjo električne energije leta 2003.

Politike in ukrepi

- Prvi svetovni mednarodni sistem trgovanja z emisijami ogljikovega dioksida je začel delovati v EU leta 2005.

- Izvaja se večji del politik in ukrepov, ki jih je določila Komisija za prednostno nalogo EU in so rezultat dela v okviru Evropskega programa o podnebnih spremembah (ECCP I).

- ECCP še naprej zagotavlja glavni politični okvir za reševanje problema s podnebnimi spremembami, v drugi fazi se osredotoči zlasti na prometni sektor (vključno z letalstvom in emisijami iz cestnih vozil), vezavo in shranjevanje ogljika ter vlogo EU pri zmanjševanju ogroženosti in spodbujanju prilagoditev.

- Evropska skupnost ima nove ukrepe politik v večini sektorjev.

- Povezave s kjotskimi mehanizmi bodo zagotovile, da bo sistem trgovanja EU z emisijami toplogrednih plinov prispeval k prenosu tehnologije državam v razvoju.

- Delovanje Evropske skupnosti krepi in podpira številne nacionalne ukrepe za zmanjšanje podnebnih sprememb.

Predvidevanja

- Predvidoma se bo kot posledica izvajanja ukrepov vrednost emisij toplogrednih plinov v EU-25 leta 2010 zmanjšala za 5 % v primerjavi z letom 1990 .

- V EU-15 so obstoječi ukrepi privedli do emisij toplogrednih plinov brez LULUCF v letu 2010, ki bodo po napovedih 1,6 % pod ravnjo izhodiščnega leta. Po napovedih držav članic se bodo z uporabo kjotskih mehanizmov emisije v letu 2010 zmanjšale za 4,1 % pod raven izhodiščnega leta.

- Izvajanje obstoječih in dodatnih načrtovanih ukrepov bo po napovedih do leta 2010 zmanjšalo emisije toplogrednih plinov EU-25 na 9,3 % pod raven iz leta 1990 in v EU-15 na 6,8 % pod raven izhodiščnega leta. Z uporabo kjotskih mehanizmov bo v letih od 2010 do 2012 so se z obstoječimi ukrepi emisije toplogrednih plinov v EU-15 zmanjšale pod 8 % v primerjavi z izhodiščnim letom in tako bodo doseženi cilji Kjotskega protokola.

[pic]

Opombe: indeks na osi y se nanaša na izhodiščno leto. Referenčno leto za večino držav članic je leto 1990 za CO2, metan (CH4) in dušikov oksid (N2O), za fluorirane pline pa leto 1995 z naslednjimi izjemami: referenčno leto za CO2, CH4 in N2O za Madžarsko je povprečna vrednost v letih od 1985 do 1987, za Slovenijo leto 1986 in Poljsko leto 1988; referenčno leto za fluorirane pline je leto 1990 za Francijo in Finsko. To pomeni, da za EU-15 in EU-25 vrednost za leto 1990 ni točno 100. „Poslovanje brez sprememb“ se nanaša na emisije, kakršne bi bile brez brez politik in ukrepov, povezanih s podnebjem.

Ocena ogroženosti, vplivi podnebnih sprememb in prilagoditveni ukrepi

- Dvigovanje morske gladine lahko prizadene do 68 milijonov ljudi v EU.

- Zaradi predvidenega zvišanja temperature so bo poleti povečalo število smrtnih žrtev, vendar se bo pozimi to število zmanjšalo.

- V severnem delu Evrope se pričakuje povečanje padavin, v južni Evropi manj padavin z več suše.

- Evropska komisija je že vključena v nekatere dejavnosti prilagoditve, z vzpostavljanjem sistemov zgodnjega opozarjanja na poplave in gozdne požare, ki potekajo po vsej EU.

- V drugi fazi Evropskega programa o podnebnih spremembah se načrtuje nadaljevanje dejavnosti prilagoditev.

Raziskave in sistematična opazovanja

- Proračun za tematsko področje, ki zajema podnebne spremembe v šestem okvirnem programu, znaša 2,12 milijarde EUR. Proračun se bo povečal v sedmem okvirnem programu.

- Mednarodno sodelovanje je sestavni del prednostnih tematskih področij.

- Evropska unija podpira širok spekter projektov v povezavi z znanostjo o podnebju, prilagoditvami in zmanjševanjem.

- Skupni raziskovalni center Evropske komisije (DG JRC) osredotoča svoje raziskovalne dejavnosti na glavna politična področja, vključno s podnebnimi spremembami.

- EU kot del Skupine za opazovanje Zemlje (GEO) deluje v smeri visoke ravni usklajevanja in harmonizacije sistemov opazovanja zemlje, ki stremijo k vzvpostavitvi Globalnega sistema sistemov za opazovanje zemlje (GEOSS).

Finančni viri in prenos tehnologije

- Evropska unija je zelo pomemben donator na področju razvojnega sodelovanja.

- Predlagana je posebna strategija in trenutno se izvaja akcijski načrt kot pomoč EU partnerskim državam pri razvoju in reševanju problemov zaradi podnebnih sprememb.

- Skoraj 200 projektov s skupno vsoto 300 milijonov EUR proračuna je povezanih s spremembo podnebja.

- Raziskovalno in znanstveno tehnološko sodelovanje z državami v razvoju je ključno za izvajanje strategij EU na področju podnebnih sprememb in razvoja. V raziskovalnem programu Skupnosti (šesti okvirni program) lahko sodelujejo vse partnerske države.

Izobraževanje, usposabljanje in ozaveščanje javnosti

- Komisija je zavezana načelom odprte vlade in na različne načine javnosti posreduje veliko podatkov.

- Spletna stran Evropske komisije daje na voljo izčrpen vir podatkov o dejavnostih Komisije, vključno s podatki o podnebnih spremembah.

- Evropske nagrade za okolje, ki jih podeljuje Evropska komisija, so namenjene priznanju in spodbujanju podjetij, ki izjemno veliko prispevajo k trajnostnemu razvoju.

- Zeleni teden 2005 je bil v celoti posvečen podnebnim spremembam in je združil interesne skupine na področju okolja ter jih spodbudil h glasnemu razmišljanju o tem, kako lahko spremenimo naše obnašanje.

- Države članice EU podpirajo dejavnosti, ki jih izvajajo ZN v skladu s členom 6 UNFCCC (izobraževanje, usposabljanje in ozaveščanje javnosti). Od leta 2002 dejavnosti vključujejo dejavnosti klirinške hiše ZN, ki deluje na osnovi podatkov s spletne strani, nekaj regionalnih delavnic in predhodni razvoj, kot tudi dejavnosti posameznih držav članic na nacionalni ravni.

[1] Na podlagi Odločbe Sveta 94/69/ES z dne 15. decembra 1993 o sklenitvi Okvirne konvencije Združenih narodov o spremembi podnebja (UL L 33, 7.2.1994).

[2] COM(2005)35 konč. z dne 9. februarja 2005 – Sporočilo Komisije Svetu in Evropskemu parlamentu, Evropskemu ekonomsko-socialnemu odboru in Odboru regij: „Uspešen boj proti svetovnim podnebnim spremembam“ http://europa.eu.int/comm/environment/climat/pdf/comm_en_050209.pdf.